DÔVODOVÁ SPRÁVA


A. Všeobecná časť  

Dôvodom predloženia návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti v znení nariadenia vlády Slovenskej republiky č. 62/2022 Z. z. (ďalej 
len „návrh nariadenia vlády“) je splnenie povinnosti vyplývajúcej zo smernice Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Mimoriadne vydanie Ú. v. EÚ, kap. 15/zv. 2; Ú. v. ES L 375, 31.12.1991)  v platnom znení (ďalej 
len „dusičnanová smernica“). 

Jednou zo základných požiadaviek dusičnanovej smernice je vymedzenie zraniteľných oblastí. Zraniteľné oblasti sú poľnohospodársky využívané územia, z ktorých odtekajú vody zo zrážok do povrchových vôd alebo vsakujú do podzemných vôd, v ktorých je koncentrácia dusičnanov vyššia ako 50 mg.l-1 alebo v blízkej budúcnosti môže byť táto hranica prekročená.

Dusičnanová smernica tiež ustanovuje povinnosť pre členské štáty revidovať zoznam zraniteľných oblastí najmenej každé štyri roky. Dusičnanová smernica je do právneho poriadku Slovenskej republiky transponovaná, okrem iných, aj zákonom č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, ktorý v § 81 
ods. 1 písm. b) určuje, že vláda nariadením ustanoví citlivé oblasti a zraniteľné oblasti.

Zoznam zraniteľných oblastí bol ustanovený nariadením vlády Slovenskej republiky               č. 174/2017 Z. z., ktoré bolo v roku 2022 novelizované nariadením vlády Slovenskej republiky č.  62/2022 Z. z.

Zoznam zraniteľných oblastí ustanovený nariadením vlády Slovenskej republiky               č. 174/2017 Z. z. v znení nariadenia vlády Slovenskej republiky č. 62/2022 Z. z. bol v rokoch 2025 - 2026 predmetom revízie, ktorú vykonali Výskumný ústav vodného hospodárstva 
a Slovenský hydrometeorologický ústav za účasti Ministerstva pôdohospodárstva a rozvoja vidieka Slovenskej republiky a jeho rezortných organizácií Ústredného kontrolného 
a skúšobného ústavu poľnohospodárskeho a Národného poľnohospodárskeho 
a potravinárskeho centra, Slovenskej poľnohospodárskej a potravinárskej komory a Agrárnej komory Slovenska.

V rámci návrhu revízie zraniteľných oblastí v roku 2026 boli východiskom výsledky monitorovania podzemných a povrchových vôd v rámci existujúcej monitorovacej siete Slovenskej republiky, ktorá zahŕňala 2 237 monitorovacích objektov podzemných vôd a 920 monitorovacích miest povrchových vôd.   

Z hľadiska podzemných vôd bolo z pôvodného počtu 1 191 vymedzených zraniteľných oblastí 322 obcí navrhnutých na vyradenie. Hlavným dôvodom pre vyradenie zo zraniteľných oblastí pre podzemné vody boli najmä dokumentované veľmi nízke koncentrácie dusičnanov v monitorovacích objektoch podzemných vôd, ktoré navyše vykazovali klesajúci alebo stabilný trend vývoja dusičnanov v hodnotenej zraniteľnej oblasti, alebo na základe priaznivej analýzy rizika. V rámci územia mimo súčasných zraniteľných oblastí boli naopak navrhnuté nové oblasti z dôvodu dokumentovaných vysokých koncentrácií dusičnanov v podzemných vodách a na základe analýzy rizika znečistenia z poľnohospodárskych činností. Do zraniteľných oblastí pre podzemnú vodu bolo navrhnutých 6 nových oblastí na zaradenie. Celkový počet zraniteľných oblastí pre podzemné vody klesol z počtu 1 191 na 875.

Z pôvodného počtu 532 obcí zaradených v zraniteľných oblastiach pre povrchové vody, na vyradenie bolo navrhnutých 294 obcí. Hlavným dôvodom pre vyradenie zo zraniteľných oblastí pre povrchové vody boli najmä dokumentované nízke koncentrácie nutrientov a v monitorovacích miestach sa neprejavovala eutrofizácia, ktoré navyše vykazovali klesajúci alebo stabilný trend vývoja kvality povrchových vôd, vo vzťahu k zdrojom znečistenia z poľnohospodárskej činnosti. Pre ďalšie obdobie je navrhované ponechať 238 obcí v zraniteľných oblastiach.

[bookmark: _GoBack]Z hľadiska povrchových vôd bolo 241 obcí mimo zraniteľných oblastí navrhnutých   
na zaradenie do zraniteľných oblastí pre povrchové vody. Dôvodom pre ich zaradenie je možné riziko poľnohospodárskych činností na ich území pre kvalitu/stav povrchových vôd (najmä výnos celkového fosforu vodnou eróziou poľnohospodárskej pôdy). Celkový počet zraniteľných oblastí pre povrchové vody klesol z počtu 532 na 479.

Po revízii vykonanej v roku 2026 boli navrhnuté ako zraniteľné oblasti z pohľadu podzemných aj povrchových vôd spoločne územia 300 obcí, len z pohľadu podzemných vôd 575 obcí a len z pohľadu povrchových vôd 179 obcí. Spolu to predstavuje 1 054 obcí situovaných v zraniteľných oblastiach, čo je zníženie počtu oproti revízii v roku 2022 o 341 obcí.

Návrh nariadenia vlády nemá negatívny vplyv na rozpočet verejnej správy, má pozitívny aj negatívny vplyv na podnikateľské prostredie a pozitívny vplyv na životné prostredie. Návrh nariadenia vlády nemá sociálne vplyvy, vplyvy na informatizáciu spoločnosti, služby verejnej správy pre občana a ani vplyv na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavným zákonmi                 a nálezmi ústavného súdu, zákonmi, ostatnými všeobecne záväznými právnymi predpismi,  medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

Návrh nariadenia vlády nie je predmetom vnútrokomunitárneho pripomienkového konania. 


B. Osobitná časť

K Čl. I 

Zoznam zraniteľných oblastí, ktorými sú poľnohospodársky využívané pozemky v konkrétnych obciach je uvedený v prílohe č. 1.  Mapa zraniteľných oblastí je uvedená 
v prílohe č. 2.

K Čl. II

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. január 2027. 




